Steinhoff vra uitstel vir stem oor skikking | Netwerk24
Steinhoff vra uitstel vir stem oor skikking
Deur Nellie Brand-Jonker 17 Junie 2021 11:45
Steinhoff het die hof in Amsterdam gevra om die datum waarop sy krediteure oor 'n skikkingsplan sou stem, uit te stel.
Die komitee wat krediteure verteenwoordig, is veronderstel om op 30 Junie oor die Nederlandse skikkingsplan te stem.
Steinhoff sê in 'n verklaring die versoek is nog nie aangehoor nie en 'n nuwe datum is nog nie bepaal nie.
Intussen het die distrikshof van Amsterdam Woensdag 'n aansoek van die krediteur Hamilton afgewys vir tussentydse maatreëls waarvoor gevra is ten opsigte van die ontleding van eise en die stemproses.
Steinhoff en die administrateurs van die proses en ander partye het die aansoek teengestaan.
Die besluit kan nie geappelleer word nie.
Soos vroeër aangekondig het Hamilton afsonderlik appèl aangeteken teen die 28 Mei-beslissing van die hof dat 'n komitee van krediteure aangestel mag word wat oor die skikking mag stem.
Die appèl is hangende voor die appèlhof in Amsterdam met 'n verhoor oor die toelaatbaarheid van die appèl wat geskeduleer is vir 22 Junie.
Steinhoff staan dit teen.
Die appèl wat deur Hamilton ingedien is, het nie daartoe gelei dat die hof die sperdatum van 15 Junie herskeduleer het vir die indiening van eise nie.
Die administrateur sal nou begin met die hersiening van die eise wat vir die Nederlandse skikking ontvang is.